**Innlegg høringsmøte i ASK (5 minutter)**

FFO takker for å komme på høringsmøte med komiteen angående statsbudsjettet for 2020.

(AAP)

FFO ser ikke at forslagene rundt AAP gir bedre muligheter til å komme i arbeid, slik regjeringen argumenterer med – snarere tvert om.

Vi reagerer på at både ytelsen og personer som mottar arbeidsavklaringspenger snakkes ned av mange som forsvarer kuttet i ordningen.

AAP er ingen felle, det er en mulighet til å komme i jobb!

Det er bra at de som søker AAP og har et inntekstgrunnlag kan få høyere ytelser, men det er diskriminering at unge syke mennesker skal gis lavere minsteytelse enn andre i ordningen med minsteytelser.

Arbeidsavklaringspenger er en helserelaterte ytelse!

Både fysisk og psykisk sykdom kan være en vesentlig medvirkende årsak til at unge får redusert sin arbeidsevne med minst 50 prosent,

og dette kuttet rammer alle som har rett på AAP etter inngangsvilkårene, vilkår som regjeringen allerede har strammet inn.

Det er uverdig at syke ungdom og unge med kronisk sykdom og funksjonshemming uten opptjente rettigheter, skal avspises med 130 000 kroner i året.

Regjeringspartiene må ta innover seg at mange i denne gruppen har ekstrakostnader på grunn av sin helsesituasjon.

En så lav minsteytelse det legges opp til nå - vil ikke gi tilstrekkelig inntekt til å leve selvstendige og likestilte liv, noe som er stikk i strid med regjeringens Strategi for likestilling av mennesker med funksjonsnedsettelse.

Vi reagerer også på en svært forenklet å tro på at unge med kronisk sykdom og funksjonshemming planlegger livet kortsiktig ut fra den økonomien de har fram til de fyller 25 år.

Årsaken til at en står utenfor er ofte sammensatt, og er ikke knyttet til ønsket om å leve resten av livet på offentlige stønader.

Det som kan endre på situasjonen er tettere og bedre oppfølging i den tiden en er på AAP.  Tiltak for å bedre helsesituasjonen, og mulighet til arbeidstrening og utdanning kan gjøre en stor forskjell.

Men de 119 millionene det foreslås å ta fra minsteytelsene - vil absolutt ikke gi en satsning på mer oppfølging i dette budsjettet. Kun ramme ungdommen svært hardt.

Spesielt i lys av driftskuttene som parallelt gjøres i NAV - har vi ingen tro på at det blir mer ressurser til oppfølging av dette.

I 2020 vil kuttet utgjøre 58,4 millioner, og siden ostehøvelkuttene startet i 2015, er NAVs driftsbudsjett kuttet med 428 millioner.

Dette tilsvarer rundt 600 årsverk.

Endringer i tiltaksbudsjettet medfører også et forslag om et kutt 2 millioner i driftsbudsjettet.

 Dette gjør oss bekymret for om Nav er i stand til å gjøre den jobben de er satt til.

(Arbeid)

Og for å understreke det:

Vi kjemper for en bedre AAP-ordning for at flere kronisk syke og funksjonshemmede skal komme i arbeid.

Noe som bringer oss over på det neste tema vi vil ta opp med komiteen.

Hvordan kan vi få flere funksjonshemmede inn i varige og trygge jobber?

Vi har valgt å knytte våre merknader om flere i arbeid til Strategi for likestilling av mennesker med funksjonsnedsettelse.

Noe vi vil følge opp også ved senere budsjett når Handlingsplanen er lagt fram av regjeringen.

Arbeidsinkludering av funksjonshemmede er et likestillingsspørsmål.

For funksjonshemmede handler deltakelse i arbeidslivet eller utenforskap også om diskriminering, holdninger, åpenhet for mangfold, kunnskap om funksjonshemmede, og om strukturelle hindringer i arbeidslivet.

Det må settes inn mer ressurser for å hindre diskriminering og bygge ned barrierer for funksjonshemmede arbeidssøkere og arbeidstakere.

 (Aktivtetshjelpemidler)

I tillegg til universelle ordninger vil det alltid være behov for særløsninger og tilrettelegging for funksjonshemmede, både i arbeidslivet og på fritiden.

I den sammenheng vil vi ta opp med komiteen problemet med at post 79 Aktivitetshjelpemidler til personer over 26 år, går tom tidligere og tidligere hvert år.

Aktivitetshjelpemidler vil styrke muligheten til funksjonshemmede og kronisk syke til deltakelse i helsefremmende aktiviteter, noe som også styrker helsesituasjonen for dem som er i jobb.

Primært ber vi komiteen sikre at personer over 26 år får tilgang til  på linje aktivitetshjelpemidler ved å sørge for at ordningen blir en del av en overslagsbevilgning, med andre hjelpemidler.

Og sekundært ber vi om at rammen i post 79 økes betraktelig.

Vi mener det er nok kunnskap om behovet for aktivitetshjelpemidler til personer over 26 år til å øke midlene til den rammestyrte ordningen i budsjettet for 2020.